 Genesise 40 IBhayibheli Elikuyi-Internet INguqulo Yezwe Elisha40 Kwathi ngemva kwalezo zinto umphathindebe wenkosi yaseGibhithe kanye nombhaki bona enkosini yabo inkosi yaseGibhithe. 2 UFaro wazithukuthelela lezi zikhulu zakhe ezimbili, induna yabaphathindebe nenduna yababhaki. 3 Ngakho wazivalela ejele lendlu yenduna yemilindankosi, etilongweni, indawo uJosefa ayeboshwe kuyo. 4 Khona-ke induna yemilindankosi yabela uJosefa ukuba abe nazo azikhonze; zaqhubeka zisejele izinsuku ezithile. 5 Zombili zaphupha iphupho, ngayinye iphupho layo ngabusuku bunye, ngayinye iphupho layo linencazelo yalo, umphathindebe nombhaki wenkosi yaseGibhithe ababeyiziboshwa etilongweni. 6 Lapho uJosefa engena kubo ekuseni ebabona, bheka, babebukeka bedangele. 7 Wazibuza lezi zikhulu zikaFaro ezazinaye ejele lendlu yenkosi yakhe, wathi: Kungani ubuso benu buhwaqabele namuhla? 8 Khona-ke zathi kuye: Siphuphé iphupho, kodwa asinaye ochazayo. Ngakho uJosefa wathi kuzo: Izincazelo akuzona yini ezikaNkulunkulu? Ngicela ningilandise lona. 9 Induna yabaphathindebe yalandisa uJosefa iphupho layo yathi kuye: Ephusheni lami, bheka, bekukhona umvini phambi kwami. 10 Emvinini bekukhona amahlumela amathathu, futhi bekubonakala sengathi amila imilibo. Izimbali zawo zakhahlela. Amagilebhisi avuthwa emahlukuzweni awo. 11 Indebe kaFaro ibisesandleni sami, ngase ngiwathatha amagilebhisi ngawakhamela endebeni kaFaro. Ngemva kwalokho ngamnika uFaro indebe esandleni sakhe. 12 Khona-ke uJosefa wathi kuyo: Nansi incazelo yalo: Amahlumela amathathu ayizinsuku ezintathu. 13 Ezinsukwini ezintathu kusukela manje uFaro uzophakamisa ikhanda lakho futhi ngokuqinisekile uzokubuyisela esikhundleni sakho; futhi ngokuqinisekile uzomnika uFaro indebe esandleni sakhe, njengokwenkambiso yangaphambili lapho ungumphathindebe wakhe. 14 Nokho, ungikhumbule lapho sekukuhambela kahle, futhi ngicela ungenzele umusa wothando ukhulume ngami kuFaro, ungikhiphe kule ndlu. 15 Ngoba eqinisweni ngathunjwa ezweni lamaHebheru; nalapha futhi angenzanga lutho ukuba bangifake kulo mgodi wetilongo. 16 Lapho induna yababhaki ibona ukuthi wayenikeze incazelo enhle, nayo yathi kuJosefa: Nami bengiphupha, bheka, bekukhona obhasikidi abathathu bezinkwa ezimhlophe ekhanda lami, 17 kubhasikidi ophezulu impela bekukhona zonke izinhlobo zezinto ezidliwayo zikaFaro, umkhiqizo wombhaki, futhi kukhona izinyoni zidla lezo zinto kulowo bhasikidi ophezu kwekhanda lami. 18 Khona-ke uJosefa waphendula wathi: Nansi incazelo yalo: Obhasikidi abathathu bayizinsuku ezintathu. 19 Ezinsukwini ezintathu kusukela manje uFaro nakanjani uzolisusa ikhanda lakho kuwe, akulengise esigxotsheni; izinyoni zidle inyama yakho. 20 Ngosuku lwesithathu kwaba usuku lukaFaro lokuzalwa, wayesenzela zonke izinceku zakhe idili futhi waphakamisa ikhanda lenduna yabaphathindebe nekhanda lenduna yababhaki phakathi kwezinceku zakhe. 21 Ngakho wayibuyisela induna yabaphathindebe esikhundleni sayo sokuba umphathindebe, yaqhubeka inika uFaro indebe esandleni sakhe. 22 Kodwa induna yababhaki wayilengisa, njengoba nje uJosefa ayezinikeze incazelo. 23 Nokho, induna yabaphathindebe ayizange imkhumbule uJosefa kodwa yamkhohlwa. 